ચોરીની તપાસ ચાલે છે! રૂમાલમાં 'પોટલી'' બાંધીને'નકલી પોલીસ'' દાગીના લઈ ગઈ
મંગળવાર, જાન્યુઆરી 22 2019, 00:30 Hrs(IST)
નવગુજરાત સમય | Publish Date: May 16 2018 10:30AM
એક સાગરિત પકડાઈ જવા છતાં 'નકલી પોલીસ' બનીને ઈરાની ગેંગે સિનિયર સિટીઝનોને ટાર્ગેટ કરવાનું ફરી શરૂ કર્યું છે. બોડકદેવમાં દૂધ લેવા નીકળેલા વૃદ્ધને 'ચોરીની તપાસ ચાલે છે' તેમ કહીને ગઠિયા સોનાના દાગીના લઈ પલાયન થઈ ગયા છે. વૃદ્ધે આઈ-કાર્ડ માગ્યું તો ઠગના બે સાગરિતો આવ્યાં હતાં અને ઘરેણાં રૂમાલની પોટલીમાં બાંધવાના નાટકમાં જોડાઈ ગયાં હતાં. આ રીતે વૃદ્ધને છેતરીને ઠગ ટોળકી સોનાની વિંટી અને ચેઈન લઈ નાસી છૂટી છે.
બોડકદેવમાં ચિન્મય ક્રિસ્ટલ ટાવર પાસે વલ્લભ એપાર્ટમેન્ટમાં રહેતા 69 વર્ષના ભરતભાઈ પ્રવિણચંદ્ર શાહ સવારે ઘરની નજીક અમૂલ પાર્લરમાં દૂધ લેવા ગયા હતા. ચાલીને પાછા આવતા ભરતભાઈને બાઈક ઉપર આવેલા એક શખ્સે અટકાવ્યા હતા. 'તમને બૂમો પાડું છું, કેમ સાંભળતા નથી? એક પટેલની તપાસ ચાલે છે. ચાર લાખની ચોરી થઈ છે તેની ઈન્કવાયરી ચાલે છે. સાઈડમાં આવી જાવ.' આમ કહીને ભરતભાઈને રોડની સાઈડમાં લઈ જવાયાં હતાં.
એવામાં જ બીજો એક શખ્સ આવી ગયો હતો અને વાતચીત શરૂ કરી હતી. ત્રીજો સાગરિત આવ્યો ને ઠગટોળકીના નાટકમાં જોડાઈને કહ્યું હતું કે, 'તમે પોલીસ છો તો આઈ કાર્ડ બતાવો.' ત્રીજા ઠગ સાથે સંજયભાઈએ પણ 'નકલી પોલીસ'નું આઈ કાર્ડ તપાસ્યું હતું. આ પછી ઠગે બન્નેને તપાસતાં હોવાનું નાટક કર્યું હતું અને આદેશ કર્યો કે, 'તમે પહેરેલી ચેઈન, વીંટી અને ખિસ્સામાં જે કાંઈ હોય તે નીકાળી દો.'
વયોવૃદ્ધ સંજયભાઈ વાતમાં આવી ગયા હતા અને બીજા શખ્સની જેમ જ પોતે પહેરેલી સોનાની ચેઈન, વીંટી, મોબાઈલ ફોન અને Rs 60 પોતાના જ રૂમાલમાં કાઢી આપ્યા હતા. પોલીસના સ્વાંગમાં રહેલા શખ્સે રૂમાલની પોટલી બાંધી હતી અને સંજયભાઈને પરત આપી હતી. ઠગ ટોળકી બાઈક ઉપર જતી રહી હતી. શંકા જતાં સંજયભાઈએ પોટલી ખોલીને તપાસતાં સોનાની ચેઈન અને વીંટી મળી 25000ના દાગીના લઈ 'નકલી પોલીસ' જતી રહી હતી. સંજયભાઈ શાહની ફરિયાદ નોંધી વસ્ત્રાપુર પોલીસે તપાસ શરૂ કરી છે.